Universis presentes litteras inspecturis. Petrus, miseratione divina, Autissiodor. episcopus, salutem in eo qui est vera salus. Quoniam ea que ad Dei laudem et honorem, divinique cultus augmentum respiciunt, sinceris affectibus amplectimur et illorum vota qui ad hec salubriter aspirarunt et aspirant congruis favoribus acceptamus. Cum itaque quamplura bona immobilia, sive hereditagia, domus, vinee, terre arabiles, census et redditus à pluribus et diversis personis in piam et puram eleemosynam, ob remedium animarum suarum, thesaurario, curato, cantori et capitulo ecclesie nostre collegiate Beati-Petri ville nostre de Appoigniaco, tam ordinatione testamentaria quam alia, legata, concessa et dimissa, temporibus retroactis, extiterunt, pro missis celebrandis acorationibus et aliis servitiis divinis faciendis, nonnullaque alia bona immobilia et redditus, tam emptionis quam aliis titulis legitimis, fuerint eidem ecclesie collegiate et parochiali in perpetuum acquisita, et quia eadem bona immobilia sive hereditagia, censusque et redditus predicti in nostra justitia et sub nostro dominio temporali situantur, dilecti nostri in Christo thesaurarius, curatus, cantor et capitulum ville nostre predicte nobis humiliter supplicaverunt quod nos, ut eisdem suisque successoribus liceat ipsa hereditagia dictis ecclesie collegiate et parrochiali sic acquisita retinere et perpetuo possidere, eadem admortizare dignaremur: nos igitur, considerantes devotionem illorum qui hereditagia et redditus hujusmodi ob remedium animarum suarum legaverunt et concesserunt, volentes eorum vota salubriter adimpleri, et ecclesiam predictam thesaurariam, curam et capitulum predictos quibus specialiter afficimur dote et facultatibus decorari, et ut in missis et orationibus, ceterisque bonis que quotidie in eadem ecclesia fiunt et fient in futurum, Domino concedente, participes efficiamur dicte supplicationi favorabiliter annuentes, omnia et singula bona immobilia sive hereditagia, domos, vineas, terras arabiles, prata, nemora, hortos, census, redditus et alias possessiones quascumque, qualitercumque censeantur in nostra justitia temporali seu sub dominio nostro situata, temporibus retroactis, hactenus, quocumque justo titulo acquisita, vel ex quacumque ratione sive causa predicte ecclesie collegiate et parrochiali pertinentia, autoritate nostra admortizavimus, et tenore presentium admortizamus, eademque omnia et singula predicte ecclesie ad opus thesaurarii, curati, cantoris et capituli predictis et eorum successoribus volumus applicari, et perpetuo remanere cum omnibus tam in redhibentiis quibus sunt ab antiquo onerata, juribusque et pertinentiis universis eorumdem, absque eo quod nos aut successores nostri de cetero valeamus aliquid juris occasione admortizationis in dictis hereditagiis, aut eorum aliquibus reclamare, petere, exigere vel habere seu dictos thesaurarium, curatum, cantorem et capitulum aut successorem eorumdem ad aliam admortizationem ipsorum hereditagiorum in futurum faciendam, vel ad id quod ipsa hereditagia aut eorum aliqua extra manum suam mittent aut relinquent cogere vel compellere, quoquo modo, manumque nostram dictis heriditagiis appositam hac de causa amovemus per presentes, volentes dictum thesaurarium, curatum, cantorem et capitulum, eorum successores dictis hereditagiis omnibus et singulis tanquam bonis propriis ecclesie et beneficiorum predictorum gaudere pacifice et quiete, nostro tamen in aliis et alieno in omnibus jure salvo. Quod ut firmum et stabile perpetuo perseveret, has presentes litteras nostri sigilli munimine duximus roborandas. Datum et actum in nostro palatio episcopali Autissiodorensi, anno Domini millesimo quadringentesimo quinquagesimo octavo, die nono mensiis julii. Per dominum episcopum, Gerbaudi.